Jeden z významných turnajov sezóny, The Players poznamenala v tomto roku nepriazeň počasia. Dážď a búrky sužovali turnaj v prvých dvoch dňoch a po nich nasledoval silný vietor. Turnaj sa napokon odohral v štyroch kolách, ale dohrával sa až v pondelok. Výkyvy počasia sa podpísali aj pod výsledok obhajcu titulu Justina Thomasa. Ten sa dokázal dostať pod hranicu 70 rán len v druhom kole, keď zahral 69 rán (-3). Zvyšné kolá zahral len par ihriska a koečné skóre -3 mu stačilo len na delené 34. miesto. Na tejto priečke sa tlačilo až osem hráčov, medzi nimi aj Ian Poulter a Rory McIlroy. Cut sa zastavil na skóre +4 a tento výsledok nedokázal po dvoch kolách, ktoré sa hrali až tri dni, zahrať napríklad Lee Westwood, ktorý minulý rok skončil na druhom mieste. Westwood si pripísal skóre +9 a s turnajom sa rozlúčil. Ďalej sa nedostal ani Tony Finau, Justin Rose, Brooks Koepka či Jordan Spieth. Do pondelkovej dohrávky išiel z prvej priečky nečakane Ind Anirban Lahiri. Hneď za ním bol Angličan Paul Casey, Američan Doug Ghim a Kolumbijčan Sebastiano Muňoz.
Muňoz však v poslednom kole nepokoril par ihriska a vďaka výsledku 77 rán (+5) sa prepadol s celkovým skóre -3 na konečné delené 33. miesto. Doug Ghim si dokázal udržať pozíciu v TOP10, ale zo súboja o titul tiež vypadol. Nakoniec zahral par ihriska a delil s celkovým skóre -8 delil 6. miesto. Spoločnosť mu tu robil Russell Knox a Harold Varner III. Do TOP10 sa dostala ešte štvorica hráčov na delenom deviatom mieste so skóre -7. Objavil sa tu Kanaďan Adam Hadwin, Rakúšan Sepp Straka, mladý Nór Viktor Hovland a domáci Dustin Johnson. DJ dokázal v poslednom kole zahrať neuveriteľných 63 rán (-9) a v konečnom poradí si polepšil o 50 miest. Piate miesto si vybojoval Keegan Bradley so skóre -9. O ranu lepší bol Kevin Kisner na štvrtom mieste. Paul Casey si vybojoval tretie miesto so skóre -11. O titul sa bojovalo až do posledného patu. Austrálčan Cameron Smith mal pred poslednou jamkou na svojom konte skóre -14 a náskok troch rán pred Indom Lahirim. Ale Smith na poslednej jamke zaváhal a klesol na skóre -13. Naopak Lahiri dokázal skórovať na predposlednej jamke a mohol si vynútiť v turnaji play-off, ak by sa mu podarilo skórovať, keďže mal na svojom konte skóre -12. Birdie však nezahral a musel sa uspokojiť len s druhým miestom a z titulu na prestížnom The Players sa mohol tešiť práve Cameron Smith.
Komentáre